Document ID: 32000R1375

Κανονισμός (ΕΚ) αριθ. 1375/2000 της Επιτροπής
της 28ης Ιουνίου 2000
για τροποποίηση του κανονισμού (ΕΟΚ) αριθ. 2282/90 για τις λεπτομέρειες εφαρμογής των μέτρων που αποσκοπούν στην αύξηση της κατανάλωσης και της χρησιμοποίησης μήλων καθώς και της κατανάλωσης εσπεριδοειδών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1195/90 του Συμβουλίου, της 7ης Μαΐου 1990, για τα μέτρα που αποσκοπούν στην αύξηση της κατανάλωσης και της χρησιμοποίησης μήλων(1), και ιδίως το άρθρο 5,
τον κανονισμό (ΕΟΚ) αριθ. 1201/90 του Συμβουλίου, της 7ης Μαΐου 1990, για τα μέτρα που αποσκοπούν στην αύξηση της κατανάλωσης εσπεριδοειδών(2), και ιδίως το άρθρο 4,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2282/90 της Επιτροπής(3) όπως τροποποιήθηκε τελευταία από τον κανονισμό (ΕΚ) αριθ. 1099/1999(4), καθόρισε τις λεπτομέρειες εφαρμογής των μέτρων που αποσκοπούν στην αύξηση της κατανάλωσης και της χρησιμοποίησης μήλων και της κατανάλωσης εσπεριδοειδών.
(2) Ο κανονισμός (ΕΟΚ) αριθ. 2282/90 προβλέπει ότι, μετά από εξέταση από την επιτροπή διαχείρισης οπωροκηπευτικών, η Επιτροπή καταρτίζει τον κατάλογο των αιτήσεων που ελήφθησαν υπόψη για τη χορήγηση κοινοτικής χρηματοδοτικής συνδρομής, πριν από τις 30 Ιουνίου του έτους που έπεται της υποβολής τους.
(3) Ο κανονισμός (ΕΚ) αριθ. 481/1999 της Επιτροπής, της 4ης Μαΐου 1999, για τον καθορισμό των γενικών λεπτομερειών διαχείρισης των προγραμμάτων προώθησης όσον αφορά ορισμένα γεωργικά προϊόντα(5), διευκρινίζει ότι οι αρμόδιοι οργανισμοί συνάπτουν συμβάσεις με τους ενδιαφερόμενους εντός προθεσμίας 30 ημερολογιακών ημερών από την κοινοποίηση της απόφασης της Επιτροπής.
(4) Ο δημοσιονομικός προγραμματισμός για το οικονομικό έτος 2000 έχει ως συνέπεια την αναβολή της προθεσμίας κατάρτισης από την Επιτροπή του καταλόγου των αιτήσεων που ελήφθησαν υπόψη για τη χορήγηση κοινοτικής χρηματοδοτικής συνδρομής.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 6 του κανονισμού (ΕΟΚ) αριθ. 2282/90, το πρώτο εδάφιο συμπληρώνεται από το ακόλουθο κείμενο:"Ωστόσο, για τις αιτήσεις που υποβλήθηκαν πριν από τις 31 Δεκεμβρίου 1999, η Επιτροπή καταρτίζει τον εν λόγω κατάλογο το αργότερο στις 30 Σεπτεμβρίου 2000."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουνίου 2000.

Labels: 3
17
19